**POZIV**

**na sudjelovanje u savjetovanju s javnošću**

**o**

**NACRTU PRIJEDLOGA ODLUKE O DONOŠENJU PROCJENE RIZIKA OD VELIKIH NESREĆA ZA ZADARSKU ŽUPANIJU**

Stupanjem na snagu Zakona o sustavu civilne zaštite (Narodne novine broj 82/15.) utvrđena je obveza jedinica lokalne i područne (regionalne) samouprave donijeti na predstavničkim tijelima Procjenu rizika od velikih nesreća za svoje teritorijalno područje (članak 17.stavak.1. podstavak 2.Zakona).

Pravilnikom o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihova donošenja („Narodne novine“ 49/17) utvrđena je obveza informiranja javnosti u postupku donošenja planskih dokumenata u području civilne zaštite.

Tako je člankom 61. Pravilnika propisano da su svi nositelji izrade planskih dokumenata u civilnoj zaštiti dužni u postupak donošenja propisa uključiti javnost kako bi se prikupile informacije o interesima, stavovima i prijedlozima zainteresirane javnosti u vezi s javnim politikama u području civilne zaštite te pravovremeno uočile slabosti i negativni učinci javnih politika, a koje kroz postupak savjetovanja treba otkloniti prije njihovog formalnog usvajanja.

Procjena rizika od velikih nesreća dokument je iz područja civilne zaštite kojim se identificiraju prijetnje i rizici od prirodnih nepogoda i tehničko tehnoloških nesreća, izrađuju scenariji mogućih neželjenih događaja, analiziraju posljedice velikih nesreća i utvrđuje ukupna spremnost sustava u području preventivnog djelovanja i reagiranja za slučaj nastanka velike nesreće. Više o samoj Procjeni rizika od velikih nesreća za Zadarsku županiju (ciljevima, svrsi, sadržaju) možete pročitati u obrazloženju nacrta prijedloga Odluke o donošenju – prilog 1.ovog Poziva.

Budući da je Procjena rizika od velikih nesreća za Zadarsku županiju dokument kojim se uređuju pitanja od interesa za sigurnost građana, sukladno članku 11. Zakona o pravu na pristup informacijama (Narodne novine broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata (Narodne novine broj 140/09.), stavljanjem Nacrta prijedloga Odluke na internetske stranice Zadarske županije s mogućnošću zainteresiranih da elektronskom poštom ili u pisanom obliku dostave svoje komentare, primjedbe i prijedloge na raspoloživom obrascu – prilog 2.ovog Poziva.

Postupak savjetovanja provest će se u razdoblju **od** **12.srpnja 2019. do 31.srpnja 2019.** **godine**. Organizator i nositelj postupka savjetovanja je Upravni odjel za prostorno uređenje, zaštitu okoliša i komunalne poslove u Zadarskoj županiji.

Pozivamo vas na sudjelovanje u postupku Savjetovanja, za koju potrebu Vam je na raspolaganju utvrđeni Nacrt prijedloga Odluke o donošenju Procjene rizika od velikih nesreća za Zadarsku županiju i Obrazac za sudjelovanje u savjetovanju.

* Prilog 1. Nacrt prijedloga Odluke o donošenju Procjene rizika od velikih nesreća za Zadarsku županiju
* Prilog 2. Obrazac za dostavu prijedloga, primjedbi i mišljenja u internetskom savjetovanju.